ГуфIэгъуэкIэ зэхуащIыж
Бадзэуэгъуэм и 17-м гуфIэгъуэ щытыкIэм иту Къэзан щызэхуащIыжащ ХХVII Дунейпсо гъэмахуэ Универсиадэр.
Къэрали 170-м къикIа спортсмен мин 13,5-м щIигъу къызрихьэлIа студентхэм я зэпеуэр Урысей Федерацэм и спортсменхэм я ехъулIэныгъэ инкIэ иухащ. Зэи зыщIыпIи къыщымыхъуауэ ди щIалэхэмрэ хъыджэбзхэмрэ медаль 292-рэ зыIэрагъэхьащ. Абыхэм ящыщу 155-р дыщэщ, 75-р дыжьынщ, 62-р жэзщ.
Къэзан иратыкIа телерепортажхэмкIэ дуней псом ирагъэлъэгъуащ Тэтэрстаным и къалащхьэм мы Iуэхугъуэм екIуу зэрызыхуигъэхьэзырар икIи ныкъусаныгъэншэу зэхьэзэхуэхэр зэрыригъэкIуэкIар. Пэжщ, хьэщIэхэм я жагъуэ хъуауэ къыщIэкIынщ медалхэм я нэхъыбэр хэгъэрейхэм «зэрызыкIэщIаупщIэжар». Ауэ абыи щхьэусыгъуэ иIэщ. Япэрауэ, ди спортсмен студентхэм хуабжьу егугъуу загъэхьэзыращ. ЕтIуанэрауэ, Къэзан щекIуэкIа ХХVII Дунейпсо гъэмахуэ Универсиадэм ди къэралым щынэхъыфI дыдэхэр кърашэлIэну яхузэфIэкIащ. ЖыпIэну урикъунщ Урысей Федерацэм и командэ къыхэхам Олимп чемпиону 25-рэ, спортым щIыхь зиIэ и мастеру 105-рэ, дунейпсо класс зиIэ мастеру 313-рэ зэрыхэтар. Абыхэм адрейхэр къызэрыдамыгъэплъар щIэбгъэщIэгъуэни щыIэкъым.
ХХVII Дунейпсо гъэмахуэ Универсиадэр щызэхуащIыжащ а Iуэхугъуэшхуэм папщIэ яухуа «Къэзан Арена» стадион телъыджэм. Абы изу цIыху минипщIхэр исащ. Къэрали 105-м я телевизореплъ мелуанхэми а дауэдапщэ удэзыхьэхыр сыхьэтиплIкIэ я нэгу щIэкIащ.
Урысей Федерацэм и Правительствэм и УнафэщI Медведев Дмитрий псалъэ гуапэхэмкIэ зэхьэзэхуэм кърихьэлIа псоми захуигъэзащ. Пщыхьэщхьэр нэхъри гукъинэж ящIащ уэрэджыIакIуэ цIэрыIуэхэм я зыкъэгъэлъэгъуэныгъэмрэ уафэр дакъикъэ зыбжанэкIэ зэщIэзыгъэбла хьэрэкIытIэ зэмыфэгъухэмрэ. Куэдым я нэпсыр къафIекIуат.
Жыласэ Заурбэч.
